钦定古今图书集成/方舆汇编/职方典/第1343卷 > 肇庆府山川考一 府志
## 钦定古今图书集成/方舆汇编/职方典/第1343卷 > 肇庆府山川考一 府志

本府。〈高要县附郭。〉

宝月台　在县北百步。平地突起，高丈馀，周半里，望之如台。宋守包拯建“星岩书院” 其上，岁久圮废。明万历间，郡守张一栋新之。前为观音殿，后建太和阁，奉上真香火。崇墉飞榭，石栏云栋，俨若湖中石室。群峰罗列几案，游观之美，甲于端州。崇祯四年，郡守陆鏊捐俸重修。

“定山　，其下有石室，其上曰崧台，在县北六里。” 《隋志》名定山。《一统志》名石室山，一名图屋山，一名高星山。《南越志》云：“上耸石，广六十馀丈，高二百馀仞，谓之崧台。其下有石室，南北二门，状若人功，自生风烟。其中室约高五丈馀，宽广可坐百馀人，深入北向，高处通明，可资游宴。其左一穴，持烛入数十丈，内有龙井、龙床” 、龙磨角石，岁旱祷雨辄应。其右一穴，亦用烛。入十数步，北转，石隙漏光，可容出入。其前有浦，名高星，相传为神仙下都。《星岩志》：西壁有石如悬钟，击之铿然，以石击地作鼓声，谓之石钟地鼓。东壁有“景福” 二大字，唐李邕书也。直北梯石而上，有斗魁台。